నానా సాహెబ్ చందోర్కర్
నానా సాహెబ్ చందోర్కర్
బాబా తమ భక్తులను తామే రప్పించుకుంటామని చెప్పారు. బాబా కబురు చేసి మరీ పిలిపించుకొనిన భక్తుడు నానా సాహెబ్ చందోర్కర్. అతడి అసలు పేరు నారాయణ గోవింద్ చందోర్కర్. ఎంతో శాస్త్ర పాండిత్యము, శిష్టాచారము, అతిథి సేవ కలిగిన పుణ్య కుటుంబంలో జన్మించడం వల్ల నానాసాహెబ్ చందోర్కర్ కూడా శాస్త్రాలు, శంకరాచార్యుల భాష్యంతో భగవద్గీత చదువుకున్నాడు. ఆ రోజులలోనే ఉన్నత విద్యలు చదివి అహ్మద్ నగర్ జిల్లా కలెక్టరుకు కార్యదర్శిగా పనిచేసేవాడు. అతడు కోపర్గాంలో ప్రజలకు వైద్యవసతి కల్పించడానికి ఒక ఆస్పత్రి కట్టించాడు.
కోపర్గాం మమల్తాదారుకు కార్యదర్శిగా పనిచేస్తున్న రోజులలో నానాసాహెబ్ చందోర్కర్ను శిరిడీ గ్రామ కరణమైన అప్పాకులకర్ణి కలిసి, బాబా గురించి తెల్పి, ఆయన అతనిని శిరిడీ రమ్మనమని కబురు పంపారని చెప్పాడు. కానీ నానా చందోర్కర్ అతని మాట నమ్మలేదు. శిరిడీ రాలేదు. బాబా కులకర్ణితో మళ్ళీ మళ్ళీ కబురు చేశారు. అంతటితో అతడి మాట నమ్మి శిరిడీ చేరాడు నానా. బాబా అతనితో ,"మనది ఎన్నో జన్మల సంబంధం. తరచుగా శిరిడీ వస్తు ఉండు. ఈ విషయం చెప్పడానికే నిన్ను పిలిపించాను " అన్నారు. ఏ కష్టమొచ్చినా బాబా దగ్గరకు రావడం మొదలుపెట్టాడు నానా. క్రమంగా బాబా గొప్పతనం నానాకు అర్ధమైంది. అతడు తరచుగా శిరిడీ దర్శించుకోసాగాడు.
నానాసాహెబ్ తన తోటి వారికి బాబా గురించి తెలిపి శిరిడీకి తీసుకొస్తూ ఉండేవాడు. అలా ఒకసారి ఒక హరిదాసును తీసుకుని శిరిడీ చేరాడు నానా. వారిని చూస్తూనే బాబా,"ఈ హరిదాసు నీతో కలిసి వచ్చాడు గానీ నిన్ను ఎప్పుడైనా మధ్యలో వదిలి వెళ్ళిపోతాడు. నీతో ఎప్పుడూ ఉండే స్నేహితులనే ఎంచుకోవాలి" అన్నారు. మనమూ మంచివారితోనే స్నేహం చేయాలి. 
నానాసాహెబ్, ఆ హరిదాసు మరునాడే అహ్మద్ నగర్ చేరాల్సి ఉంది . కానీ బాబా, "అంత తొందరపడనవసరం లేదు. హాయిగా భోజనాలయ్యాక బయలుదేరవచ్చు" అన్నారు. హరిదాసుకు బాబాపై నమ్మకం లేదు. అతడు తనకు రైలందక పొతే మరునాడు అహ్మద్ నగర్ లో పారితోషకం రాదేమోనని భయపడి బాబా మాట వినకుండా రైలుకోసం వెంటనే కోపర్గాం బయలుదేరాడు. బాబా చెప్పినట్లే నానాకోసం కూడా అతడు ఆగలేదు. నానా మాత్రం బాబా మాటపై విశ్వాసంతో హాయిగా భోజనం చేసి బయలుదేరాడు. నానా కోపర్గాం చేరిన తరువాతే రైలు వచ్చింది. హరిదాసుకు ఆ రోజు భోజనం దొరకలేదు. బాబా ఎందుకు భోజనం చేసి వెళ్లమన్నారో వారిద్దరికీ బోధపడింది.
ఒకసారి జిల్లా కలెక్టరు నానా చందోర్కర్ ను కోపర్గాం వచ్చి తనను కలుసుకోమని ఆదేశించాడు. కనుక బాబా వద్ద సెలవు తీసుకోవడానికి అతడు మసీదు చేరాడు. బాబా ,"రేపు వెళ్ళు" అన్నారు. అతడు బాబాపై విశ్వాసంతో శిరిడీలో ఉండిపోయాడు. మర్నాడు అతడు ప్రయాణమై బాబా ఆశీస్సుల కోసం వెళ్ళినప్పుడు బాబా ఆశీర్వదించి, "ఈ రోజు వెళ్ళు" అన్నారు. అతడు వెళ్లేసరికి ముందురోజు కలెక్టరు రాలేదని, ఆ రోజే వస్తున్నారనీ తెలిసింది. అందుకే ముందురోజు బాబా అతడిని శిరిడీలో నిలిపివేశారు. తన భక్తుడికి కలుగబోయే ఇబ్బందిని గుర్తించి ముందే తొలగించారు సాయి.
ఒకసారి నానా తన స్నేహితుడితో కలిసి పూణే నుండి టాంగాలో వెళ్తుండగా అకస్మాత్తుగా గుర్రం బెదిరింది. బండి తిరగబడింది. వారిద్దరికీ నిజానికి బాగా దెబ్బలు తగులవలసింది. అయినా ఆశ్చర్యకరంగా వారిద్దరికీ చిన్న దెబ్బ కూడా తగులలేదు. వారిద్దరూ ఎంతో ఆశ్చర్యపోయారు. కానీ అదే సమయంలో శిరిడీలో బాబా తమ చేతులు శంఖంలా పెట్టి ఊదుతూ, "నానా చనిపోబోతున్నాడు, నేను రక్షిస్తున్నాను" అన్నారు. అలా నానా ప్రాణాన్ని కాపాడారు సాయి.
అంతేకాదు నానాకున్న ఎన్నో బలహీనతలను సంస్కరించారు సాయి . తానెంతో గొప్ప పండితుడినని గర్వపడుతున్న నానాకు భగవద్గీత శ్లోకానికి అతనికి తెలియని గొప్ప అర్ధం చెప్పి బాబా అతని గర్వాన్ని తొలగించి ఎలా ఆలోచించుకోవాలో నేర్పించారు . తన ఇంటి దగ్గరకు వచ్చిన బిచ్చగత్తెను దురహంకారంతో చులకన చేస్తే బాబా అతనిని మందలించారు . అందరూ భగవంతుని రూపాలే అయినప్పుడు ఎవ్వరినీ చులకన చేయకూడదని బాబా బోధించారు . ఇలా అతనిలోని చెడ్డ గుణాలను ఎలా ఆలోచించుకుని తొలగించు కోవాలో బాబా అతనికి నేర్పారు .
నానా చందోర్కర్ బంధువులకు ,స్నేహితులకు ,సహోద్యోగులకు కష్టాలలో ఉన్నవారికీ బాబా గూరించి తెలిపి వారిని ప్రోత్సహించి బాబా దర్శనానికి తీసుకొచ్చేవాడు . అతని వల్ల ఎంతో మంది బాబాను దర్శించుకోగాలిగారు . కాకా దీక్షిత్, హేమాద్పంత్, దాసగణు, రాధాకృష్ణ ఆయీ, నూల్కర్ మొ॥న వారందరికీ బాబాను పరిచయం చేసినది నానాయే. అంతేకాదు, అతడు బాబా నివసించిన మసీదుకు చక్కగా మరమ్మత్తు చేయించి నేటి రూపమిచ్చాడు. అలా మసీదు మరమ్మత్తుకు, శ్రీ సాయి సచ్చరిత్ర రావడానికి, బాబా హరికథలను దాసగణు కీర్తించడానికి, దీక్షిత్ వాడా నిర్మింపబడానికి, శిరిడీలో ఉత్సవాలు జరుగడానికీ నానా చందోర్కర్ కారకుడయ్యాడు. అతడెంత ధన్యుడో !